open-index/open-wikipedia-markdown huggingface dataset:
Al-Hijra

**Al-Hijra** on moslemite püha; uue aasta algus islami kalendri järgi.

*Al-Hijra* on muharram'i kuu esimene päev. Märgistab aega 622. aastal (nn hidžra ehk *hijra*), mil prohvet Muhamed suundus Mekast Mediinasse ja lõi esimese islamiriigi. 

Uusaastapüha ei ole islamiseaduse järgi ette kirjutatud püha ja sellega ei kaasne religioosseid rituaale. See on aeg, mil mõeldakse hidžra tähenduse üle ja tehakse plaane ning antakse lubadusi uueks aastaks. Koraan kasutab sõna *hijra*, tähistamaks olukorda, kust suundutakse halva asjade seisu juurest parema poole; seega on moslemitel al-hijra ajal hea mõtiskleda selle üle, kuidas usk aitab neil jätta maha halvad kombed ja püüelda parema elu poole.

Al-Hijra tähistab ühtlasi ka islami kogukonna algust, kus inimesi seob omavahel nende usk ja jäägitu lojaalsus Jumalale.  Jättes maha omaenda hõimlased, näitas Muhamed, et perekonnasidemed on tähtsusetud võrreldes kohustustega Allahi ees.
Umma

**Umma** (araabia أمة‎) on usklike kogukond. Tavaliselt nimetatakse nõnda islamikogukonda. Sellel sõnal on moslemite jaoks eriline tähendus, kuna see esineb korduvalt koraanis. 

Islami umma rajaneb religioossete seaduste ja normide kogumil, mis kannab üldnimetust šariaat.
Qiblah

***Qiblah*** ehk **kibla** on suund, kuhu poole muslimid palve (*[[şalāh]]*) ajal vaatavad. 

Islami algaegadel (aastast 622) oli *qiblah* suunatud Jeruusalemma poole. 11. veebruaril 624 pKr, 16 kuud pärast hidžrat, asendas Muhammad ilmutuse põhjal selle orientiiri Mekaga. Selle kohta öeldakse Koraanis (2:142–144) Muhammadile: *Narrid inimeste seas ütlevad: "Mis on neid ära pööranud kiblast, millega nad olid harjunud?" Ütle: [[Allah]]ile kuuluvad nii ida kui ka lääs: tema juhatab sirgele teele, keda tahab. Nõnda oleme teist teinud tasakaalus [[umma]], et te oleksite tunnistajaks rahvastele ja [[Saadik]] [Muhammad] tunnistajaks teile endile; ja me määrasime kibla, millega sa olid harjunud, ainult selleks, et eristada Saadiku järgijaid neist, kes teevad kannapöörde [usust]. See oli tõesti raske, ainult mitte neile, keda Allah juhtis. Ja iial ei tee Allah teie usku tühjaks. Sest Allah on kõikide inimeste vastu Ülilahke, Üliarmuline. Me näeme sinu näo pöördumist taeva poole. Nüüd me pöörame sind kibla poole, mis on sulle meele järele. Pööra siis oma nägu Püha Mošee poole. Kus te ka ei oleks, pöörake oma näod selles suunas. Raamaturahvas teab hästi, et see on tõde nende Issandalt. Ja Allah ei unusta, mida nad teevad.* 

Mõned uurijad, sealhulgas Montgomery Watt ja John Christopher, leiavad, et *qibla* muutmise põhjuseks oli see, et Muhammad kaotas lootuse pöörata juute ning orienteerus araablastele.  

*Qiblah* on suund koha poole, mille täpsed koordinaadid (21°25'24" N, 39°49'24" E) on määratud Kaaba asukohaga. Kaabas olles palvetatakse näoga välismüüride suunas. 

Tapetava looma pea pööratakse *qiblah* suunas. Inimesed maetakse peaga *qiblah* suunas. 

Reisijate peatuskohtades on *qiblah* tähistatud rohelise noolega põrandal või laes. 

## Välislingid
* ''Qiblah'' kalkulaator
* ''Qiblah'' kalkulaator
* Qibla suund Eestis
Imaam

**Imaam** on sunniitlikus islamis palvuse juht, šiitlikus islamis kogukonna juht. Imaam on  muslimite kogukonna juht, eespalvetaja ja usuõpetaja. Sõna *imaam* tuleb araabia keelest (tähendus 'eesolija').

## Imaam sunniitidel

Sunniitidel määrab imaami kogudus, teda ei valita pärilikkuse alusel. 

## Imaam šiiitidel

Šiia muslimid ehk šiiidid kasutavad terminit "imaam" tähistamaks prohvet Muḩammadi järglasi tema tütre Fatima ja selle abikaasa ‘Alī ibn Abī Tālibi kaudu, keda šiiidid peavad muslimite õigeteks valitsejateks – nii poliitilisteks kui ka usulisteks juhtideks.
Positsiooniline arvusüsteem

**Positsiooniline arvusüsteem** on arvusüsteem, kus väljendatakse arve järjest kirjutatud numbritena, kusjuures numbrile omistatav väärtus sõltub tema asukohast ehk **numbrikohast** selles järjestuses.

Positsioonilise arvusüsteemi **aluseks** nimetatakse naturaalarvu *k*, mis tähistab, mitut numbrit (null kaasa arvatud) arvusüsteem kasutab. Näiteks kümnendsüsteemi alus on kümme: selles kasutatakse numbreid 0–9. Igas arvusüsteemis (v.a juhul, kui alus on 1) on aluse tähis 10, sest see on esimene arv, mida ei saa tähistada *k* numbri abil. Iga number arvus korrutatakse läbi aluse mõne astmega, mis sõltub numbrikohast. Täpsemalt tähistab kirjutusviis

: n_{t} n_{t-1}\ldots n_{1} n_{0},n_{-1}\ldots n_{-m} ,

*k*-ndsüsteemis summat
 
: n_t k^t + n_{t-1} k^{t-1} + \ldots + n_1 k + n_0 + n_{-1} k^{-1} + \ldots + n_{-m} k^{-m},

kus nj on *k*-ndsüsteemi number ja koma eraldab täisosa murdosast.

Näiteks kümnendsüsteemis:
* 57069 = 5 \cdot 10^4+7 \cdot 10^3+0 \cdot 10^2+6 \cdot 10^1+9 \cdot 10^0
* 88,05 = 8 \cdot 10^1+8 \cdot 10^0+0 \cdot 10^{-1}+5 \cdot 10^{-2}

## Tuntumad arvusüsteemid
* Kahendsüsteem – valdavalt arvuteis kasutatav arvusüsteem
* Kaheksandsüsteem 
* Kümnendsüsteem – tänapäeval levinuim arvusüsteem
* Kuueteistkümnendsüsteem
* Kuuekümnendsüsteem – üks vanemaid arvusüsteeme, see pärineb sumeritelt

Mittepositsioonilised süsteemid on näiteks Rooma numbrid ja morsekood.

## Vaata ka
* Liitmisprintsiibil põhinev arvusüsteem

## Viited
‘Alī ibn Abī Ţālib

**‘Alī ibn Abī Ţālib** (علي بن أبي طالب) (umbes 600 – 661) oli prohvet Muhammadi nõbu ja väimees. Pärast Muhammadi surma oli ‘Alī tema lähim elus meessugulane.

Aastal 656. sai ‘Alīst neljas kaliif. Aastal 661. aastal hukkus ta haridžiidist ekstremisti käe läbi.

Šiiidid usuvad, et ‘Alī oleks pidanud saama Abū Bakri asemel Muhammadi järglaseks ja esimeseks kaliifiks ning austavad teda kui islamiühiskonna esimest imaami.

Iraagis An-Najafi linnas asuv ‘Alī pühamu on šiiitide palverännakute peamine sihtkoht.
Hidžra

**Hidžra** on islamis mõiste, millega tähistatakse 622. aastal toimunud prohvet Muḩammadi väljarännet koos 70 muslimi perekonnaga Mekast Mediinasse.

Hidžra tähistab islami ajaarvamise ehk islami kalendri algust. Seetõttu kasutatakse islami ajaarvamise puhul kirjanduses tähistust *Anno Hegirae* (hidžra aasta) ehk AH.
Abū Bakr

**Abū Bakr** (u 573 – 634) oli üks esimesi islami usku pöördunuid, saadik Muhammadi lähedane sõber, kes sai pärast Muhammadi surma esimeseks kaliifiks (632–634). 

Enne islamisse pöördumist oli ta olnud Meka kaupmees.

Abū Bakri rivaal Muhammadi mantlipärijana oli ‘Alī ibn Abī Tālib.
Hadidža

**Hadidža** (ka **Khadidža**) oli prohvet Muhamedi esimene naine ja kõigi tema ellujäänud laste ema. Just tänu abielule jõuka kaupmehelese Hadidžaga, kes muide oli mehest tunduvalt vanem, sai Muhamedist Meka kaupmeeskonna tunnustatud liige. 

Hadidža oli esimene islami usku pöördunu, kes veenis Muhamedi Allahi sõnumi tõelisuses, kui mees ise pärast ilmutuse saamist oma vaimses tervises kahtles. 

Hadidža suri moslemite tagakiusamise ajal Mekas (616–619), arvatavasti äärmisest vaesusest tingitud kurnatuse tagajärjel.
Anahita

**Anahita** (vanapärsia 'rikkumatu, patuta'; ka *Anāhiti*, *Anāhitā*; uus-pärsia *Nahid*, kreeka *Anaitis*) oli iraani mütoloogias jumalanna, keda eri allikad seostavad kas maa, vee ja taimestiku või siis kuningavõimu, sõja ja viljakusega.

Eelkõige Lääne-Iraanis tuntud Anahita võis algselt olla Mesopotaamia päritolu; tema kultuses on sarnaseid jooni Ištariga. Anahita puudub Avesta vanematest kihistustest. Tema kultus ei oleks sobinud Gathades ilmneva Zarathustra henoteistliku vaimuga. Hiljem võeti ta siiski omaks. Viies Yašt, "Vetehymn", nimetab Anahitat *Ardvī Sūrā Anāhitā* ('Rõske, Tugev, Rikkumatu'), mis võib anda tunnistust kahe algupäraselt erineva jumaluse kokkusulandumisest, ning ülistab teda, "kes vihkab Devasid ja kuuletub Ahura seadustele". Astroloogilistest planeetidest olid temaga seotud Kuu ja Veenus, uus-pärsia nimi *Nahid* tähistabki Veenust. Anahita kultus kasvas Artaxerxes II ajal, mil tema auks püstitati kujusid ja templeid üle kogu Pärsia impeeriumi. Nii levis Anahita kummardamine mitmete impeeriumi rahvaste seas ning jäi Väike-Aasias püsima kauaks pärast Pärsia langust. Kreeklased samastasid Anahitat Aphrodite, Athena ja Artemisega. Hiljemalt hellenismi ajal seostus Anahita kultus tihedalt mithraismiga. Umbes aastast 200 eKr pärinev raidkiri ühel Seleukiidide riigi templil Lääne-Iraanis pühendab selle "Anahitale, Issand Mithra Patuta Neitsilikule Emale".
Mastogloiameri

**Mastogloiameri** on mõnikord eristatav periood Läänemere arengus alates Antsülusjärve ja ookeani vahele ühenduse tekkimisest Taani väinade kohal (umbes 8300–8200 a eKr) kuni kogu Läänemere nõo vee soolaseks muutumiseni (umbes 7000 a eKr). 

Nime sai Mastogloiameri ränivetikate perekonna *Mastogloya* järgi.

Tänapäeval ei peeta põhjendatuks Mastogloiamere eraldi väljatoomist. Mastogloiameri on üleminekufaasiks Antsülusjärve ja Litoriinamere vahel. Teda peetakse Litoriinamere kõige varasemaks staadiumiks. 

Mastogloiameri tekkis seetõttu, et ookeani taseme tõustes ujutati Dana jõgi üle, moodustades Suur-Beldi ja Kadetrinneni väina, kustkaudu soolane vesi pääses Läänemerre.

## Viited
GA

**GA**  on lühend, mis võib tähendada:
***[[Gabon]]**, ISO 3166-1 kahetäheline maakood
***[[Galicia]]**, Hispaania autonoomne piirkond (ISO 3166-2:ES)
***[[Georgia]]**, USA osariik (ISO 3166-2:US osariigitähise *US-GA* teine osa; USA postilühend)
***[[geneetiline algoritm]]**
***[[Garuda Indonesia]]**, Indoneesia lennufirma
***[[GIF Animator]]**, Uleadi programm animeeritud gif-failide loomiseks
*gigaamper, miljon amprit

***[[GA (kaliiber)|GA]]** on ka sileraudse tulirelva kaliibri tähis sõnast *gauge*
***GA** on ka mürkgaasi **[[tabuun]]** (O-etüül-N,N-dimetüülfosforamidotsüanidaat) tähis. 
***GA** tähistab ka auastet Armeekindral (eriti USA puhul).

* **[[giga-aasta]]**, miljardi aasta pikkune ajavahemik  
* **[[gallium]]**, keemiline element (keemiline sümbol)

Ingliskeelne lühend **Ga.** tähendab: 
* Georgia, Ameerika Ühendriikide osariik

Lühend **ga** tähendab:
***[[iiri keel]]** (omakeelsest nimetusest *Gaeilge*; ISO 639 alpha-2 standard) 

## Vaata ka
*.ga
Vanad idakirikud

**Vanad idakirikud** (ka **orientaalsed kirikud**, **vanaida kirikud** või **vanad oriendikirikud**) on 5. sajandil Rooma riigikirikust eraldunud kristlikud kirikud, kes tunnistasid üksnes kolme esimese oikumeenilise kirikukogu otsuseid ning ei nõustunud Halkedoni kirikukogu otsusega 451. aastal Kristuse kahese (inimliku ja jumaliku) olemuse kohta (kirikukogude kahe loomuse õpetus Kristusest). Kirikukogu otsusele olid vastu monofüsiidid ehk ühe loomuse õpetuse pooldajad.

Eesti keeles on neid kirikuid nimetatud erinevalt. Teoloog Alar Laats on eelistanud nimetust "orientaalsed kirikud", samal ajal kui Urmas Petti ja tema eeskujul ka teised Tartu Ülikooliga seotud kirikuloolased on kasutanud enamasti nimetust "vanad idakirikud". Mõned kirikuloolased nagu Riho Saard on koondnimetuse kasutamisest üldse loobunud, rääkides vaid monofüsiitlikest ja nestoriaanlikest kirikutest.

## Õpetus

Õpetuse alusel jaotuvad vanad idakirikud kaheks. Monofüsiitlikud (kopti kirik, etioopia kirik, lääne-süüria kirik ehk jakobiitide kirik, armeenia kirik, mõned toomakristlaste kirikud Indias) ja nestoriaanlikud (lääne-süüria ehk assüüria kirik, tuntud ka idamaa kirikuna, ning selle kirikuga seotud toomakristlaste väike kogukond Indias) kirikud.

Kristlus levis esimesel aastatuhandel nestoriaanide kaasabil üle Pärsia Hiinasse.

## Orientaalsete kirikute loend

Orientaalsed kirikud on enamasti rahvuskirikud (välja arvatud Süüria kirik):
* Armeenia Apostlik Kirik
* Kopti kirik
* Etioopia kirik
* Eritrea kirik
* India kirik
* Süüria kirik

## Vaata ka

* Õigeusu kirik
* Kristlus Hiinas
* Nestoriaanlus

## Viited

## Välislingid
*http://kjt.ee/2014/05/orientaalsed-kirikud-nestoriaanid-1-osa/
Maailmameri

**Maailmameri** on katkematu kihina 70,8% Maa pinda kattev hüdrosfääri osa.

Maailmamere hulka ei kuulu järved. Näiteks Kaspia meri, hoolimata nimest, ei ole maailmamere osa. Küll on aga maailmamere osaks riimveeline Läänemeri.

Maailmamere häirimatu pind ühtib geoidi pinnaga. Seega häirimatu maailmamere pinna puutuja on igas punktis risti Maa raskuskiirendusvektoriga. See on nii siiski teoreetiliselt. Tegelikult mõjutavad merepinda lained, hoovused, looded jne. 

Maailmameri jaotatakse kokkuleppeliselt neljaks (harvem viieks) ookeaniks. Kindlalt on ookeanid Atlandi, India, Vaikne ookean ja Põhja-Jäämeri, mõnikord loetakse ookeaniks ka Lõuna-Jäämeri ehk Lõunaookean.

## Vaata ka
* Merepõhja pinnavormide loend
* Maailmamere nõgude loend
* Süvikute loend
* Hoovuste loend
Planeerimine

Planeerimise ehk plaanimise all mõeldakse igasuguste plaanide koostamist, sealhulgas:

*Strateegilist planeerimist,
*Ruumilist planeerimist ehk planeeringute koostamist,
*Tootmise planeerimist, 
*Pereplaneerimist jm.
Giga-aasta

**Giga-aasta** on ajavahemik üks miljard (109) aastat.

Giga-aasta lühendiks on "**Ga**" (10 Ga = 10 000 000 000 aastat). Inglise keeles *Gy*. Mõistet kasutatakse geoloogias ja kosmoloogias. "G" on kümnendeesliite "giga" lühend.

## Vaata ka
*Kiloaasta
*Mega-aasta
Mega-aasta

**Mega-aasta** on ajavahemik üks miljon (106) aastat.

Mega-aasta lühendiks on "**Ma**" (10 Ma = 10 000 000 aastat), inglise keeles *My*. Mõistet kasutatakse geoloogias, paleontoloogias ja taevamehhaanikas. "M" on kümnendeesliite "mega" lühendiks.

Veel kasutatakse akronüüme MAT (miljon aastat tagasi). Näiteks 20 MAT = 20 000 000 aastat tagasi.

## Vaata ka
*kiloaasta
*giga-aasta
‘Īd al-Aḑḩā

**‘Īd al-Aḑḩā** on islami püha (Dhul-Hijja kuu 10. päeval), millega märgistatakse püha palverännaku hadži lõppu. Tähistatakse vaid nende moslemite poolt, kes hadžist osa võtsid. 

Eid ul Adha käigus ohverdavad palverändurid lambaid, aga ka kaameleid ja kodukitsi, mälestades aega, mil prohvet Ibrahim (kristliku traditsiooni Aabraham) asus Jumala nõudel kuulekalt ohverdama oma poega, kuid Jumal asendas selle altaril lambaga.

Ohvriloomade liha jagatakse vaestele.
Pattulangemine

**Pattulangemine** on aabrahamlike religioonide mütoloogias esinev sündmus, mille käigus inimene eraldub Jumalast. 

## Alliktekst

### Vaata ka

* Pärispatt

### Viited
Léon Flameng

**Léon Flameng** (30. aprill 1877 – 2. jaanuar 1917) oli prantsuse jalgrattasportlane, kes võitis 1896. aasta suveolümpiamängudel esimese, teise ja kolmanda koha. Klubi: Association Vélocipédique Internationale.

8. aprillil võitis ta 100 km trekisõidu (300 ringi ajaga 3:08.19,2). Ilm oli üsna vilets, mistõttu 22 registreerunust ainult 9 startis. Neist lõpetas kaks. Kuigi Flameng vahepeal kukkus, jätkas ta sõitu kiiresti ja edestas lõpuks Giorgios Kolettist 11 ringiga. 

11. aprillil sai ta 2000 m trekisprindis kolmanda koha ajaga üle 5 minuti ja teise koha 10 000 m trekisõidus (17.54,8). Samal päeval toimunud 1 ringi (333,33 m) trekisprindiks ei jõudnud ta end enam koguda ja jagas 5.–7. kohta (27,0). Kõik need kolm ala võitis tema kaasmaalane Paul Masson.

## Vaata ka
*Jalgrattasport 1896. aasta suveolümpiamängudel
Hugo-Johannes Möldre

**Hugo-Johannes Möldre** (ka **Mölder**; 25/26. mai 1896 Kriimani mõis, Haaslava vald, Tartumaa – 16. detsember 1983 Göteborg, Rootsi, maetud Kvibergi kalmistule) oli Eesti sõjaväelane, jurist ja politseiametnik.

## Elulugu
Möldre õppis Tartu gümnaasiumis ja Tartu ülikoolis ning oli Korp! Fraternitas Estica liige.

### Esimeses maailmasõjas
1915. aastal lõpetas ta Peterburi Pauli sõjakooli, mille järel teenis leitnandi auastmes 7. Läti (Bauska) kütipolgus võttes roodukomandörina osa Esimesest maailmasõjast Riia rindel.

### Vabadussõjas
1918. aasta algul teenis leitnant Möldre lühikest aega 3. Eesti jalaväepolgus ja Tartu tagavarapataljonis. Võttis osa Vabadussõjast. Möldre teenis soomusrongidiviisi laiarööpmelise soomusrongi nr 6 ülemana (polkovnik Johannes Poopuu alluvuses) ja kahurväes kapteni auastmes.

### Riigiametis
Pärast Vabadussõda oli Möldre kohtupalati prokuröri abi; vandeadvokaat; Riigikogu asjaajaja.

1923. aastal lõpetas ta Tartu Ülikooli õigusteaduskonna. 16. juunist 1924 määrati ta Eesti Politsei Peavalitsuse ülema kohusetäitjaks ja temast sai üks Tallinna Politseikooli loojaid. Tema ajal ühendati Kaitsepolitsei ja Kriminaalpolitsei Politsei Peavalitsuse alluvusse. Ta lahkus Politsei Peavalitsuse ülema kohusetäitja kohalt pärast 1. detsembri riigipöördekatset, 1925. aasta 1. märtsil.

### Teises maailmasõjas
Teises maailmasõjas võttis osa soomepoiste tegevusest, õpetades Soomes Munkkiniemis eestlastest sõdureid välja. Hiljem oli üks Erna I grupi juhte. 1944. aastal siirdus Rootsi. Kui eksiilvalitsus ülendas Eesti Vabariigi juubeli puhul kõik ohvitserid ühe auastme võrra, sai ka Möldre 28. novembril 1978 majoriks.

## Isiklikku
Tema tütar oli Ellen-Vivian Orgmets ja poeg Fred Möldre, lahkus Eestist, soomepoiss.

## Viited


## Välislingid
* Eesti Politseileht 1925 nr. 4, Lühike elulugu
* Mihkel-Theodor Simmo https://erna.ee/downloads/telegrafistipaevik.htm
* https://www.geni.com/people/Mihkel-Simmo/6000000010207407283
* Hugo-Johannes Möldre 125.a. www.kastre.ee vallaleht lk.10 Taivo Kirm sünnikoha ajalugu https://www.kastre.ee/documents/18139828/18524998/kastre_infoleht_mai2021.pdf/03bd6b6e-2f67-45f5-b6a0-775cb47b10d4
* Hugo-Johannes Möldre eluloo ja tegevuse kokkuvõte Rootsi valitsusele
* [https://upload.wikimedia.org/wikipedia/commons/a/a3/Rootsi_ajalehes%28esineb_Fred_-varjunimega_soviet_delegatsioonile_Rootsi_poolt%29%2Caastal1955%29.pdf Hugo-Johannes Möldre, varjunimega Fred)
Patt (male)

**Patt** on olukord males, kus käiguloleval poolel ei ole ühtki reeglitepärast käiku, kuid tema kuningas ei ole tules.

Patiga partii lõpeb. Selline partii loetakse viigiliseks. Sellega erineb male enamikust mängudest: tavaliselt mängija, kes ei saa teha määrustepärast käiku, on kaotanud.

Keskajal, kui malereeglid polnud veel välja kujunenud, loeti patti sageli kaotuseks, kuid mõnel pool isegi võiduks.

Olukorda, kus käiguloleval poolel ei ole ühtki reeglitepärast käiku ja tema kuningas on tules, nimetatakse matiks ja käigulolev mängija on kaotanud.

Patiks loetakse olukorda vaid siis, kui patiohus mängijal ei ole ühtegi teist malendit, millega käia või on kõik teised malendid kinni.

Teoreetiliselt on võimalik ka kaksikpatt, kus kummalgi mängijal ei ole ainsatki reeglitega lubatud käiku, kuid praktikas ei ole sellist olukorda kunagi esinenud.

Algseisust kulub patini jõudmiseks vähemalt 10 käiku (1. e3 a5 2. Lh5 Va6 3. Lxa5 h5 4. h4 Vah6 5. Lxc7 f6 6. Lxd7+ Kf7 7. Lxb7 Ld3 8. Lxb8 Lh7 9. Lxc8 Kg6 10. Le6 ½-½) ja kaksikpatini jõudmiseks vähemalt 18 käiku (1. c4 d5 2. Lb3 Oh3 3. gxh3 f5 4. Lxb7 Kf7 5. Lxa7 Kg6 6. f3 c5 7. Lxe7 Vxa2 8. Kf2 Vxb2 9. Lxg7+ Kh5 10. Lxg8 Vxb1 11. Vxb1 Kh4 12. Lxh8 h5 13. Lh6 Oxh6 14. Vxb8 Oe3+ 15. dxe3 Lxb8 16. Kg2 Lf4 17. exf4 d4 18. Oe3 dxe3 ½-½). Viimase avaldas itaallane Enzo Minerva 2007. aastal.
Road movie

***Road movie*** ehk **teekonnafilm** on üks filmikunsti liike, mille peamine tegevus toimub ajas ja ruumis piiritletud teekonna läbimise ajal.

Sellise žanri eelkäijaks loetakse eepost "Odüsseia".

## Eesti teekonnafilmid
*"Nipernaadi" 1983, mängufilm, Tallinnfilm
*"Keskea rõõmud" 1986, mängufilm, Tallinnfilm
*"Ma armastan Ameerikat" 2001, tõsielufilm, Trubetsky Pictures
*"Berliini pastoraal" 2004, amatöörfilm
*"Jan Uuspõld läheb Tartusse" 2007, mängufilm, Kuukulgur Film
*"Täitsa lõpp!", 2011, mängufilm, Kinobuss/Filmitalgufilm
*"Ameerika suvi" 2016, mängufilm, Tallifornia
*"Päevad, mis ajasid segadusse", 2016, mängufilm, Kinosaurus Film
*"Skandinaavia vaikus", 2019, mängufilm, Three Brothers'
*"Vanamehe film", 2019, animafilm, BOB Animation
*"Ükssarvik", 2019, mängufilm, Tallifornia
*"Kiik, kirves ja igavese armastuse puu", 2021, mängufilm, Tallifornia
Monofüsitism

**Monofüsiidid** (kreeka k. *monos* 'üks' ja *physis* 'olemus, loomus')  on Kristuse ühe loomuse õpetuse pooldajad. Monofüsiidid lähtuvad kõik süüria kristlusest. Täpsem oleks neid nimetada *[[miafüsiidid]]*, aga eestikeelses erialakirjanduses pole see juurdunud.

Monofüsitismi kohaselt on Kristusel ainult üks olemus, erinevalt Kalchedoni kirikukogu (ka Halkedoni) poolt 451. aastal vastu võetud seisukohast, et Kristusel on kaks olemust: jumalik ja inimlik. 

Monofüsitismis on tegelikult kolm peamist õpetust.
 
Eutühhianismi kohaselt on jumalikkus Kristuses "lahustunud nagu tilk mett meres". Õpetuse rajajaks on Eutychos (u 380 – 456), Konstantinoopoli arhimandriit, kes Efesose kirikukogul 431. aastal oponeeris nestoriaanlikele doktriinidele. 

Apollinarism (apollinarianism) on seisukohal, et Kristusel oli inimlik keha, kuid jumalik meel. See seisukoht kuulutati ketserluseks juba 361. a. Konstantinoopolis toimunud esimesel kirikukogu, kuna Kristus oli ametlikult määratletud täielikult inimlikuks ja täielikult jumalikuks.
 
Monofüsitism on seisukohal, et Kristuses on jumalik ja inimlik olemus saanud üheks olemuseks.

Monofüsitism tekkis Egiptuses vastuseisust nestoriaanlusele. Monofüsiitlikud vaated lükati tagasi Kalchedoni kirikukogul 451. a.

Vanaida kirikuid, kes Kalchedoni kirikukogu otsustega ei nõustunud, hakati seetõttu nimetama monofüsiitlikeks kirikuteks, ehkki nad ise selle nimetusega pole nõustunud, eelistades nime "mitte-halkedoni" või "miafüsiidi" kirikud. Samuti on vanad idakirikud eitanud Eutychose monofüsiitlikku õpetust.  

## Tänapäeva monofüsiitlikud kirikud

* Kopti kirik (Egiptuses)
* Süüria kirik (Antiookias)
* Etioopia kirik 
* Eritrea kirik
* Armeenia kirik 
* India kirik (Malankara Ortodoksi-Süüria Kirik)

## Vaata ka
* Kahe loomuse õpetus
* Kirikukogud
Maario Essa

**Maario Essa** (sündinud 6. juunil 1987 Valgas) on eesti luuletaja.  

Aastal 2004 ilmus kirjastuse SE & JS väljaandel luulekogu "Kellegi teise muru" (64 lk). Raamatule on eessõna kirjutanud Tõnu Trubetsky, kujundaja on Raoul Kurvitz. Luuletused on teemade ja meeleolude poolest sageli lähedased Trubetsky luulele. Nad on kirjutatud 15-aastaselt ühe aasta jooksul. Raamatut esitleti 1. augustil 2004 Tõrva kirik-kammersaalis loodusfestivali "Las jääda ükski mets!" avapäeval. 

Veiko Märka peab selles kogus avaldatud luulet isegi kooliõpilase kohta keskpäraseks, kuid tõstab ette esile autori "madalat sotsiaalset valuläve". Livia Viitol seevastu leiab raamatus igavikulise luule välgatusi. Jürgen Rooste peab autorit lootustandvaks, kuid arvab, et kogu avaldamisega on kiirustatud. Umbes samasugune suhtumine on ka Karl Martin Sinijärvel. 

## Viited

## Välislingid
*Luulekogu "Kellegi teise muru" kaanepilt
*Veiko Märka retsensioon
*Luuletaja ja anarhist parandab keelevigu
Gustav Flatow

**Gustav** Felix **Flatow** (7. jaanuar 1875 – 29. jaanuar 1945) oli saksa võimleja, 1896. aasta suveolümpiamängude kahekordne olümpiavõitja, Saksamaa esimene olümpiavõitja, rahvuselt juut. Klubi: Berliner Turn-Verein. Elukutselt vabrikant.

9. aprillil 1896 võitis Gustav Flatow Ateena olümpiamängudel riistvõimlemises võistkondlikult rööbaspuud ja kangi. Viiel individuaalalal – toenghüpetes, toenghooglemises, rõngastel, kangil ja rööbaspuudel – ta esikolmikusse ei tulnud. Ta pani end kirja ka kergejõustikus kõrgus- ja teivashüppesse, kuid ei osalenud seal. Võimlemises osales Gustav Flatow ka 1900. aasta suveolümpiamängudel. Samuti tegeles ta jalgrattaspordi ja kergejõustikuga.

Juudina emigreerus ta 1933. aastal Rotterdami. Aastavahetusel 1943/1944 saadi ta kätte ja viidi Theresienstadti koonduslaagrisse, kus ta suri.

Saksa DV-s võisteldi Flatowi karikale. Pärast pikka vastuseisu ja survet oli Saksa Võimlemisliit märtsis 1986 nõus Flatowi-nimelise medali loomisega (ka tema nõo Alfred Flatowi mälestuseks). Esimene medal anti Gustav Flatowi pojale Stefanile.

## Vaata ka
*Riistvõimlemine 1896. aasta suveolümpiamängudel
* Gustav Flatow Yad Vashemi veebisaidil (inglise keeles)
Fritz Hofmann

**Fritz Hofmann** (19. juuni 1871 – 14. juuli 1927) oli saksa kergejõustiklane ja võimleja, 1896. aasta suveolümpiamängude kahekordne olümpiavõitja, olümpiahõbe ja olümpiapronks, Saksamaa esimene olümpiavõitja. Klubi: Berlin Turngemeinde. Elukutselt kaupmees, spordiäri omanik Berliinis.

6. aprillil 1896 sai Fritz Hofmann Ateena olümpiamängudel kolmikhüppes viimase, 7. koha, kuid pääses finaali 100 meetri (12,6) ja 400 meetri jooksus (58,6).

7. aprillil jäi Hofmann 110 m tõkkejooksus oma eeljooksus viimaseks, kolmandaks, ega pääsenud finaali. 400 m jooksu finaalis jäi ta viimaseks, neljandaks, kuigi kaotas võitjale alla poolteise sekundi (55,6). Kuulitõukevõistlustel jäi ta 7 võistleja seas 3 viimase hulka. Kaugushüppes ta registreerus, kuid ei osalenud.

9. aprillil võitis Hofmann riistvõimlemises meeskonnaga rööbaspuud ja kangi, olles rühmavanem. Neljal individuaalalal – toenghüpetes, toenghooglemises, kangil ja rööbaspuudel – nagu ka kergejõustikus 800 m jooksus ta registreerus, kuid ei osalenud.

10. aprillil köieronimises ei suutnud ta nõutava 14 meetri kõrgusele ronida, kuid 12,5 meetrit andis siiski 5 võistleja seas 3. koha. 100 m jooksus sai ta Thomas Burke'i järel hõbemedali (Burke'ile oli ta kaotanud ka eeljooksus). Kõrgushüppevõistlustel jäi ta 1.55-ga viimaseks, viiendaks. Teivashüppes ta registreerus, kuid ei osalenud.

Hofmann oli 1900. ja 1904. aasta olümpiamängudel ja 1906. aasta vaheolümpiamängudel Saksamaa võimlemisvõistkonna juht ja kuni surmani Saksamaa Olümpiakomitee liige. Ta rajas 1901 koos taimetoitlase Karl Manniga Valguse-Õhu-Spordikuurordi Berliinis (*Licht-Luft-Sportbad*) ning andis pikka aega välja ajakirja Kraft und Schönheit.

## Vaata ka
*Riistvõimlemine 1896. aasta suveolümpiamängudel
*Kergejõustik 1896. aasta suveolümpiamängudel
Mitokondri kristad

**Kristad** ehk **mitokondri harjad** on mitokondri sisemembraani sissesopistised, kus toimuvad hingamisprotsessid (kus paiknevad elektronide transpordiahela ensüümid). Kristade olemasolu suurendab oluliselt mitokondri sisemembraani pindala.
Pühak

**Pühak** on püha isik; legendaarne inimene või ajalooline isik, keda austatakse, kelle usklikkus ja vagadus avalduvad erilisel viisil ning kelle kaudu jumal maailmas toimib. Õigeusu ja katoliku kirikus on pühakud (ka kaitsepühakud ehk patroonid) inimeste eestkostjaks jumala ees.

Eri religioonides on pühakutel eri tähendusi.

Pühakute austamine on vana juutide tava. Pühakuid hakati laialdaselt austama 2. sajandi alguses, mil pühakuteks nimetati Euroopas tagakiusatud kristlasi.

## Kristluses
Katoliikluses ja õigeusus on pühakute eestkoste ja abi palumine laialdaselt levinud. Paljud pühakojad on pühitsetud pühakutele. Igal pühakul on oma mälestuspäev kirikukalendris. Ristimisel ristitakse laps pühaku nime (pühakute nimede) järgi, et pühak (pühakud) teda edaspidises elus kaitseks. Kaitsepühakud on paljudel maadel, linnadel, asulatel, tegevusaladel jne. 1999. aastal nimetas paavst Johannes Paulus II Euroopa kaitsepühakuks püha Birgitta. Vana-Liivimaa oli pühitsetud pühale neitsi Maarjale – Maarjamaa, ladina keeles *Terra Mariae* ehk *Terra Mariana*.

Kiriklikus traditsioonis nimetatakse pühakuteks (ladina keeles *Sanctus* ja *Sancta*, lühendatult *S.*; kirikuslaavi keeles *Святый* ja *Святая*, lühendatult *Св.*) enamasti neid isikuid, keda kirik on pühakuks kuulutanud (kanoniseerinud). Kanoniseeritud pühakute arv ulatub tuhandeteni.

Reformatsioon kaotas katoliiklusele omase pühakute kultuse ning luterluses ja muudes protestantlikes kristluse harudes pühakuid selles mõttes ei ole. 

Vrd ka apostel, märter. 

### Eesti kirjakeeles
Eesti keeles oli pühaku varasem nimetus "sant" (aegsed pühakute nimed kasutusel kalendriliste tähtpäevade nimetustes (*piitrepäiv*, *jaanipäiv* jne) ja osaliselt ka pühakodade nimedes; eesnimedena on kasutusel Vene õigeusu kiriku pühakute nimedest mugandatud nimed: Petra (
Veebruar 2005

**Veebruar 2005**, kroonika

## [[1. veebruar]]
*Paavst Johannes Paulus II toimetati kella 23 paiku gripi tõttu haiglasse.

## [[9. veebruar]]
* Algas Hiina kalendri järgi aasta 4702, kukeaasta.

## [[14. veebruar]]
* Liibanoni pealinnas Beirutis mõrvati Rafik Hariri, kes oli olnud Liibanoni peaminister 2004. aasta oktoobrini. Hariri tapnud pommiplahvatuses hukkus veel paarkümmend inimest.

## [[27. veebruar]]
*Toimusid parlamendivalimised Kõrgõzstanis.
*Toimusid parlamendivalimised Tadžikistanis.
Seadus (täpsustus)

*Õigusteaduses ja politoloogias nimetatakse **[[Seadus|seaduseks]]** seadusandliku tegevuse ehk seadusloome produkti. Seadusloome aluseks on tavaliselt põhiseadus.
***[[Seadus]]eks** võidakse nimetada ka mingi organisatsiooni (näiteks ülikooli või kiriku) põhikirja. 
***[[Seadus (judaism)|Seadus]]** ehk **käsuõpetus** on judaismis Tooraga sätestatud käsud. 
*Filosoofias ja teaduses nimetatakse **[[loodusseadus]]eks** nähtuste objektiivset, olulist, püsivat, üldist ja vältimatut seost.
Litviinid

**Litvin** (valgevene keeles *літвін*; ; ; ) on slaavikeelne rahvanimetus, mida kasutati ajaloolistes allikates. Leedu suurvürstiriigi elanikkonna nimetamiseks. 

## Viited


## Kirjandus
*Вячаслаў Насевіч. "Літвіны". // Вялікае княства Літоўскае: Энцыклапедыя ў 2 тамах. — Мінск: БелЭН, 2006. — Т. 2. — С. 206-208.
John Boland

**John** Pius **Boland** (16. september 1870 Dublin – 17. märts 1958) oli iiri poliitik ja tennisist, 1896. aasta suveolümpiamängude kahekordne olümpiavõitja, esindas Suurbritanniat. Klubi: Oxford University AC.

Tema isa oli Iirimaa suurima pagariettevõtte Boland Ltd. omanik. Johnil oli 6 õde-venda. Varakult orvuks jäänud poisi kasvatas üles ema poolvend piiskop Nicholas Donelly. John õppis Dublini Katoliku Ülikooli koolis, kardinal Newmani rajatud kõnekunstikoolis Birminghamis, Londoni ülikoolis, Bonni ülikoolis ning Oxfordis Christ Church College'is, kus sai juristiks.

Ateena olümpiamängudel 1896 osales Boland tennises. Üksikmängus alistas ta avaringis Friedrich Trauni Saksamaalt kolmes setis, teises ringis Evangelos Rallise Kreekast kahes setis, poolfinaalis Konstantinos Paspatise Kreekast kahes setis ja finaalis Dionysios Kasdaglise 6:3, 6:1. Kasdaglis oli kreeklane, kuid et ta pärines Aleksandriast, on teda vahel peetud Egiptuse sportlaseks.

Tema kõige tugevam vastane oli Traun, kuid nad ei kohtunud finaalis, vaid avaringis. Nähes vastase tugevust, pakkus Boland talle mängida koos paarismängu. Neid saatiski edu. Avaringis loositi nad vabaks, poolfinaalis võitsid nad Aristides ja Konstantinos Akratopoulose ja finaalis 5:7, 6:4, 6:1 Kasdaglise ja Dimitrios Petrokokkinose. Kui autasustamisel taheti heisata Suurbritannia lippu, siis Boland protesteeris ja nõudis Iiri lipu heiskamist. Korraldajad olidki nõus Iiri lipu välja otsima.

Iiri Rahvuspartei esindajana kuulus Boland 1900–1918 Suurbritannia parlamenti, kus pälvis oma teravmeelsete argumentidega hüüdnime "Malta rahvasaadik". Ta oli Iirimaa Rahvusliku Ülikooli üks rajajaid Dublinis 1908 ja võeti 1926 Paavsti Ordu Gregorius Suure rüütlina katoliku usuühingu peasekretariaati. Ta oli abielus austraallannaga ja tal oli kuus last. Tema tütar Bridget oli tuntud kirjanik ja teine tütar Honor Iiri parlamendi liige. John Boland suri Iirimaa rahvuspühal, püha Patricku päeval.

## Vaata ka
*Tennis 1896. aasta suveolümpiamängudel
Viggo Jensen

**Alexander Viggo Jensen** (22. juuni 1874 – 2. november 1930) oli Taani esimene olümpiavõitja, 1896. aasta suveolümpiamängude olümpiakuld, -hõbe ja -pronks. 

Klubi: Handelstandens Ahtletklub. 

Elukutse: ehitusinsener.

Kirjelduste põhjal oli Viggo Jensen hämmastavalt siniste silmade, lühikese harjassoengu ja nii paksu kaelaga, et kõik pidasid vajalikuks seda nimetada.

Ateena olümpiamängudel 1896 ei tulnud Jensen 6. aprillil kettaheites 9 võistleja seas esikolmikusse. Järgmisel päeval saavutas ta kuulitõukes 7 osavõtja seas 4. koha.

7. aprillil võitis Viggo Jensen kahe käega tõstmise (111,5 kg). Sama palju tõstis ka Launceston Elliot Suurbritanniast. Ühe käega tõstmises jäi Jensen (57 kg) Ellioti (71 kg) järel teiseks, sest oli eelmisel alal kätt kergelt vigastanud, püüdes üles saada 112,5 kg. 57 kg tõstis ka Alexandros Nikolopoulos Kreekast, kuid mõlemal alal eelistasid kohtunikud Jensenit tema parema stiili tõttu. Alles 1912. aasta suveolümpiamängudel Stockholmis hakati võrdse tulemuse korral võistlejaid kaaluma.

Laskmises läks Jensenil samuti üsna hästi, kui arvestada suurt osalejate arvu. Vabapüssis 200 m distantsil tuli ta 9. aprillil 42 osaleja seas 6.-ks (1640 silma). 300 m distantsil tuli ta 12. aprillil 20 osaleja seas koguni kolmandaks (1305 silma). Sealjuures jäi kuld kaugele (1583), aga hõbe käeulatusse (1312). Vahepeal toimunud võimlemisvõistlustele registreerus Jensen kõigile 6 individuaalalale, ent osales ainult 10. aprillil köieronimises, kus 5 osavõtja seas sai 4. koha.

1900. aasta suveolümpiamängudel Pariisis osales Jensen ainult vabapüssist 300 m kauguselt laskmises, kuid edutult. Taani meeskond tuli küll 4.-ks, ent individuaalselt oli Jensen lamades 10., püsti 11., põlvelt laskmises 13. ja kolmevõistluses 15.

## Vaata ka
* Kergejõustik 1896. aasta suveolümpiamängudel
* Laskmine 1896. aasta suveolümpiamängudel
* Riistvõimlemine 1896. aasta suveolümpiamängudel
* Tõstmine 1896. aasta suveolümpiamängudel
* Laskmine 1900. aasta suveolümpiamängudel
Lindsay Lohan

**Lindsay Morgan Lohan** (sündinud **Lindsay Dee Lohan**; 2. juulil 1986 New Yorgis) on USA näitleja, modell ja laulja.

## Lapsepõlv

Lohan sündis 1986. aastal New Yorgis ja tema lapsepõlv möödus Cold Spring Harboris.

Lindsay on Donata (hüüdnimi Dina; sündinud Sullivan) ja Michael Lohani vanim laps. Tal on kolm nooremat õde ja venda, kes kõik on olnud kas modellid või näitlejad: Michael Jr. (mängis ka filmis "Nagu kaks tilka vett"), Aliana (hüüdnimi Ali) ja Dakota (hüüdnimi Cody).

Lohan on iiri-itaalia päritolu ja ta sai katoliikliku kasvatuse. Ta käis kuni 11. klassini Cold Spring Harbori keskkoolis, kus tal läks väga hästi matemaatikas ja loodusteaduses. Seejärel oli ta koduõppel. 

Lindsay vanemad abiellusid 1985, kolisid lahku, kui tüdruk oli kolmeaastane, ja hakkasid hiljem jälle koos elama. 2005. aastal kolisid nad taas lahku. Keerulisele suhtele otsustasid nad viimaks lõpu teha 2007. aastal. Lindsay isa Michael on endine Wall Streeti börsimaakler ja ärimees. Ema oli tantsija ja laulja.

## Lapsnäitleja

Lohan alustas esinemisi modellina kolmeaastaselt telereklaamides. Ta osales rohkem kui 60 reklaamklipis. 

Mõne aja pärast märgati ta näitlejavõimeid ning 1996. aastal sai ta osa telesarjas "Another World". 

## Filminäitleja

1998. aastal mängis ta Disney stuudio filmis "The Parent Trap" ("Nagu kaks tilka vett"), mis oli uustöötlus samanimelisest 1961. aasta filmist. Filmis mängis ta kaksikõdesid, kes pidasid salanõu oma lahkuläinud vanemate taas kokkuviimiseks.

Järgmine kinofilm valmis alles 2003. Seegi oli uustöötlus, seekord 1976. aasta filmist "Freaky Friday", mis kujunes tema läbimurdeks suurele ekraanile. Vahepeal oli ta mänginud Disney telekanali filmides "Life-Size" ja "Get a Clue".

## Lauljakarjäär

2002. aastal sõlmis Lohan lepingu firmaga Estefan Enterprises viie albumi väljaandmiseks. Filmis "Freaky Friday" esitas ta loo "Ultimate". Samuti esines ta filmides "Confessions of a Teenage Drama Queen" ja "Mean Girls". 

Tema debüütplaat "Speak" ilmus 2004. aasta detsembris.

## Isiklikku
Tal on vend Dakota.

Tema abikaasa on Bader Shammas.  Nad elavad Dubais. Neil on poeg Luai (sündis juulis 2023).

## Filmograafia

## Diskograafia

*"Speak" (2004)
*"A Little More Personal (Raw)" (2005)

## Välislingid
*Koduleht
*Lindsay Lohani fännisait
*
Juhan Habicht

**Juhan Habicht** (24. jaanuar 1954 Tallinn – 12. veebruar 2026) oli eesti tõlkija ja kirjanik. 

## Haridus
* 1961–1969 Tallinna 27. 8-klassiline kool
* 1969–1972 Tallinna 1. Keskkool
* 1972–1977 Tartu Riikliku Ülikool (matemaatikateaduskond)

## Töökäik
Ta on töötanud programmeerijana (peamiselt Tallinna Polütehnilise Instituudi juurde kuuluvas Turbiinidetailide Automaatprojekteerimise Tööstusharu Laboratooriumis) ja tehnikaajakirjanikuna.

Aastatel 2002–2017 oli ta elektroonse ulmeajakirja Algernon toimetuse liige. Ta oli 2005. aasta märtsis lõppenud romaanivõistluse žürii esimees. 

Hiljem on olnud ta vabakutseline kirjanik ja tõlkija. 

## Teosed
### Originaallooming
* 1974 "Aga tegelikult" (esimene novell, ilmus ajalehes Tartu Riiklik Ülikool)
* 1979 "Jaanipäeva paiku" (novell). // Noori autoreid '77. Eesti Raamat. Tallinn 1979. Lk 127–137
* 1983 "Veerevad kivid rataste alt" (novellikogu)
* 1987 "Veevalaja" (novellikogu)
* 1990 "Igavene suvi" (koos Tõnu Trubetskyga; rokkromaan; ajakirjas Vikerkaar nr 1, 1990)
* 1993 "Selles mängus ei hüpata" (romaan; pealkiri on tsitaat arvutimängust "Space Quest") 
* 2002 "Inglid ja kangelased" (koos Tõnu Trubetsky ja Anti Pathique'iga; "liitulmeromaan")  
* 2023 "Kui tuugenid vaikisid" (romaan)

Tema loomingut on tõlgitud ja avaldatud ka vene keeles, sealhulgas Iževski ajakirjas Lutš.

### Tõlked
Juhan Habicht on tõlkinud 2022. aasta seisuga üle saja ilukirjandus- ja aimeteose.

## Liikmesus
* 1977 – Tallinna Noorte Autorite Koondis (on olnud ka esimees) 
* 1993 – Eesti Kirjanike Liit

## Isiklikku
Tema vanemad olid õppejõud. Tema poeg on rahvaterviseteadlane Jarno Habicht. 

## Viited

## Välislingid

* Juhan Habicht Ulmekirjanduse BAASis
* Juhan Habicht EWODis
* J. J. Metsavana, Jüri Kallas, "Intervjuu: Juhan Habicht", Reaktor, märts 2018
* D. K., "Pealelend: Juhan Habicht", Sirp, 13. mai 2011 (intervjuu)
* "Kodus töötamise võlud: Vabakutseline tõlkija Juhan Habicht kirjutab, miks ta eelistab kontorile kodus töötamist", Eesti Päevaleht, 18. oktoober 2000
* Aita Kivi, "Tehniline kultuur ja luksus", Sõnumileht, 11. november 1996, lk 15
Another World (teleseriaal)

**"Another World"** (**AW**) oli 15 Daytime Emmy auhinda võitnud ameerika seebiooper, mis jooksis NBC televõrgus 4. maist 1964 kuni 25. juunini 1999. Seriaali autorid olid Irna Phillips ja William J. Bell.

"Another Worldi" toodeti kokku 8891 osa. Sellest seebiooperist kasvas välja veel kaks seebiooperit: "Somerset" (1970–1976) ja "Texas" (1980–1982). Saatesarja tootis Procter and Gamble Productions, mis oli 1950.–1960. aastatel enamiku ameerika seebiooperite tootjafirma.
Launceston Elliot

**Launceston Elliot** (9. juuni 1874 India – 8. august 1930 Austraalia) oli Suurbritannia sportlane, 1896. aasta suveolümpiamängude olümpiavõitja ja -hõbe, Suurbritannia esimene olümpiavõitja.

Tema vanemad olid aadlikud, kes töötasid Indias ja naasid 1887 Inglismaale. 

Elliotist sai Eugen Sandow' õpilane ja ta osales juba 1891 Suurbritannia esimestel meistrivõistlustel tõstmises. Aastal 1894 tuli ta juba Suurbritannia meistriks. 

Ta oli suurt kasvu, blond, ilusa ja harmoonilise kehaehitusega ning seetõttu üks publiku lemmikuid. Ateena ajakirjanduses nimetati teda liikluse reguleerijaks, sest inimesed jäid tänaval teda nähes vaimustusest seisma. Olümpiamängude ametlik aruanne teatas: "See noor härrasmees kutsus oma ebatavalise välimusega esile üldist imetlust. Ta oli imposantne, heade proportsioonidega, pikk ning tema jume ja juuksed olid üllatavalt heledad."

Elliot saavutas olümpiamängudel 7. aprillil 1896 kahe käega tõstmises hõbeda (111,5 kg), saades võrdse tulemuse taanlase Viggo Jenseniga. Kohtunikud eelistasid häältega 3:2 taanlast parema stiili tõttu. Ent kohe järgnenud ühe käega tõstmises saavutas Elliott 71 kg Jenseni 57 kg vastu ja tuli vaieldamatult võitjaks.

Teistel aladel nii hästi ei läinud. Eelmisel päeval, 6. aprillil, jäi Elliott 100 m jooksu eeljooksus kolmandaks ega pääsenud finaali. 400 m jooksus ta registreerus, ent ei osalenud. 10. aprillil peetud Kreeka-Rooma maadluse turniiril sai ta endast lühema ja kergema Carl Schuhmanni vastu mõne minutiga seljakaotuse ning langes välja, jagades 5 võistleja seas 4.–5. kohta. Samal päeval peetud köieronimises jäi ta 5 võistleja seas viimaseks.

Tõstjana tuli ta edaspidi veel mitu korda Briti meistriks ja ületas Suurbritannia rekordeid. 

Aastal 1905 hakkas ta elukutseliseks. 

Aastal 1923 kolis Elliott Austraaliasse Melbourne'i.

## Vaata ka
* Kergejõustik 1896. aasta suveolümpiamängudel
* Maadlus 1896. aasta suveolümpiamängudel
* Sportvõimlemine 1896. aasta suveolümpiamängudel
* Tõstmine 1896. aasta suveolümpiamängudel
Thomas Curtis

**Thomas** Pelham **Curtis** (9. jaanuar 1873 San Francisco – 23. mai 1944) oli USA kergejõustiklane, 1896. aasta suveolümpiamängude olümpiavõitja. 

Ta mängis klubis Boston Athletic Association. Elukutselt oli ta elektriinsener.

Ateena olümpiamängudel võistles Thomas Curtis Massachusettsi Tehnoloogiainstituudi üliõpilasena. Esimesel päeval, 6. aprillil võitis ta 100 m jooksus oma eeljooksu 12,2-ga. See aeg andis sakslasele Fritz Hofmannile olümpiahõbeda, kuid Curtis loobus finaalist, sest see oli vahetult enne tema põhiala 110 m tõkkejooksu finaali. 7. aprillil võitis Curtis oma tõkkejooksu eeljooksu (18,0) ja 10. aprillil ka finaali (17,6). Tema peakonkurent inglane Grantley Goulding kaotas finaalis ainult 5 sentimeetriga. Ülejäänud finalistid loobusid võistlusest.

Harrastusfotograafina tegi Curtis Ateena olümpiamängudel palju väärtuslikke pilte. Pärastpoole tegi ta Massachusettsi rahvuskaardis sõjalist karjääri ja oli I maailmasõja ajal Massachusettsi kuberneri Calvin Coolidge'i sõjaline nõunik. Insenerina osales ta röstri leiutamises. 

Olümpiamängudest kirjutas ta humoristliku mälestusteraamatu "High Hurdles and White Gloves" (1932).

## Vaata ka
*Kergejõustik 1896. aasta suveolümpiamängudel

## Välislingid
*
Anarhia

**Anarhia** (kr ἀναρχία 'võimuta olek, valitsemise puudumine') on vabadest isikutest koosnev võimuta ühiskond; ühiskonna selline seisund, mille puhul pole valitsust, pole ühe inimese sunduslikku võimu teise inimese üle, pole riiki, üleüldse kohustuslikku ühiskondlikku organisatsiooni. Täielikult on elimineeritud poliitilised ja õiguslikud institutsioonid, poliitiline ja õiguslik ideoloogia. 

Anarhia on olnud reaalselt toimiv ühiskonnakorraldus. 

**Anarhia** (ülekantud tähenduses) on korralagedus, metsik eluviis. 

Anarhism on poliitilise filosoofia teooria (õpetus) anarhiast. Ühiskonna seisund, kus puudub ühe inimese sunduslik võim teiste üle.

## Vaata ka
*Despootia

## Kirjandus
*Tõnu Trubetsky. "Anarhistid", Tallinn 2003.

## Välislingid

*Past and present anarchist communities
*Anarhistlik FAQ
*Krüptoanarhia
*OED definitsioon
*Anarhistliku Internatsionaali Informatsiooniteenistus
*Mässu-folk!
Anti Pathique

**Anti Pathique** (kodanikunimi **Anti Nõmmsalu**; sündinud 21. augustil 1966) on kirjanik, muusik ja arvutidisainer. 

Anti sündis Moskvas geoloogide perekonnas. Töötas 1985–1987 filmistuudios Tallinnfilm, viimati kunstnik-multiplikaatorina. Alates 1985 mängis ta mitmes punk- ja rokkbändis, kõige pikemalt ansamblis Vennaskond. 1991–1992 elas ja tegutses muusikuna Soomes, 1992–1993 USA-s. Ta on osalenud rahvusvahelises anarhistlikus liikumises.

Pathique on mitme punk-, rokk- ja ulmeromaani kaasautor. Neid iseloomustavad spontaanselt hargnev faabula, absurdihuumor, seiklus- ja ulmekirjanduse elementide põimumine rockerite subkultuuri argipäeva kujutamisel. Ta on esinenud muusikafilmides “Vennaskond. Millennium” (1998), “Vennaskond. Ma armastan Ameerikat” (2001) ja “Vennaskond. Sügis Ida-Euroopas” (2004).

## Teosed

* 1990 "Inglid ja kangelased" Vikerkaar 12/1990, koos Tõnu Trubetskyga.
* 1992 "Inglid ja kangelased", koos Tõnu Trubetskyga.
* 1994 "Daam sinises", koos Tõnu Trubetskyga.
* 2002 "Inglid ja kangelased", liitulmeromaan koos järgedega. Kaasautorid Tõnu Trubetsky, Juhan Habicht ja teised.
* 2007 "Susi jutud", koos Tõnu Trubetskyga.
Dāykundī provints

**Dāykundī provints** (ka *Dāykondī provints*) on 1. järgu haldusüksus (provints) Afganistanis. See eraldati 2004. aastal Uruzgāni provintsist.

Provintsi elanikud on valdavalt hazarad.

Dāykundī provintsi pindala on 17 501 km².

## Viited
Neljas Moosese raamat

**Neljas Moosese raamat** ehk **4. Moosese raamat** (ladina keeles *Numeri*) on raamat Piiblis, mis kirjeldab Iisraeli rahva rännakut läbi kõrbe Siinai mäe juurest Tõotatud Maale.

### Struktuur

* Iisraeli rahvas Siinais (4 Mo 1:1-10:10)
* Iisraeli rahvas rändab Siinaist Kaadesisse (4 Mo 10:11-21:35)
* Iisraeli rahvas Moabi lagendikel (4 Mo 22:1-36:16)

### Tuntumad lõigud

* Aaroni õnnistamine (4 Mo 6:24-26)
* Maakuulajad toovad teateid Tõotatud Maast (4 Mo 13:1-14:45)
* Moosest ei lasta Tõotatud Maale siseneda (4 Mo 20:6-13)
* Baalaki eesel (4 Mo 22:21-35)
Ortodoksia

**Ortodoksia** ehk **ortodokssus** ehk **õigeusklikkus** (kreeka keeles *orthodoxía* sõnadest *orthós* 'õige' ja *dóxa* 'õpetus', 'austamine') on kõige üldisemas mõttes traditsioonilisest õpetusest, ideoloogiast või teguviisist kinnipidamine ning vastandub heterodoksiale. Ortodoksia kandjaid nimetatakse ortodoksideks.  

## Kristliku kiriku ortodokssus
Kristlik kirik on pidanud endale tunnuslikuks ortodokssust – ketserlike õpetuste hülgamist ja õigest õpetusest kinnipidamist. Kristluse algaegade ühtset kirikut nimetati ortodoksseks ja katoolseks. Pärast suurt kirikulõhet on esimene nimetus tavakasutuses kinnistunud õigeusu kirikule ehk ortodoksi kirikule, teine katoliku kirikule, kuigi mõlemad pretendeerivad nii ortodokssusele kui ka katoolsusele. Sõna "ortodoksne" kuulub peale õigeusu kirikute ka mitme muu idakiriku ametliku nime koosseisu.

## Luterlik ortodoksia

Üht luterluse konservatiivset suunda nimetatakse luterlikuks ortodoksiaks.

## Ortodoksne judaism
Üht tänapäeva judaismi suunda nimetatakse ortodoksseks judaismiks. 

## Budistlik ortodoksia
Ajalooliste ürikute kohaselt 500 virgunu poolt õigeks virgumisõpetuseks tunnistatud õpetust esindab budismis theravaada koolkond.

## Vaata ka
*Ultraortodoksia
*Ortodoks

## Viited
Viies Moosese raamat

**Viies Moosese raamat** ehk **5. Moosese raamat** (ladina keeles *Deuteronomium*) on raamat Piiblis. Olles viiest Moosese raamatust (Toora) viimane, võtab ta eelmised kokku ja annab edasi kogu nn Seaduse. 

### Struktuur

* Ajalooline ülevaade (5 Mo 1:1-4:43)
* Seadus (5 Mo 4:44-11:32)
* Seaduse üksikasjad (5 Mo 12:1-26:19)
* Lepingu kinnitus (5 Mo 27:1-30:20)
* Ettevalmistused tulevasteks aegadeks (5 Mo 31:1-34:12)

### Tuntumad lõigud

* Kümme käsku (5 Mo 5:6-21)
* Shema käsk armastada Jumalat (5 Mo 6:4-5)
* Jumala armastus Iisraeli rahva vastu (5 Mo 7:7-8)
* Elamine Issanda sõnade järgi (5 Mo 8:3)
* Moosese surm (5 Mo 34:1-12)
Joosua raamat

**Joosua** on raamat Piiblis, Vanas Testamendis. 

### Struktuur

* Ettevalmistused Tõotatud Maale minemiseks (Jo 1:1-5:12)
* Sillapea Kesk-Palestiinas (Jo 5:13-8:35)
* Sõjakäik Lõuna-Palestiinasse (Jo 9:1-10:43)
* Sõjakäik Põhja-Palestiinasse (Jo 11:1-23)
* Suguharude pärisosad Tõotatud Maal (Jo 13:1-21:45)
* Joosua hüvastijätt (Jo 22:1-24:45)

### Tuntumad lõigud

* Hoor Raahab (Jo 2:1-24)
* Jeeriko vallutamine (Jo 6:1-27)
* Aakani süütegu (Jo 7:1-26)
* Päikese paigalpüsimine (Jo 10:12-15)
* "Valige endile täna, keda te tahate teenida" (Jo 24:1-27)

## Kirjandus
* A. Gook ja Voldemar Rakles "Kas seisid päike ja kuu Joosua ajal?" Evangeeliumi Kristlaste Vabakogudus, 1932

## Välislingid

* Timo Tomson "Joosua 10: 5-13" Algernon, 29.04.1999 (ulmeminiatuur Joosua raamatu teemal)
Kohtumõistjate raamat

**Kohtumõistjate raamat** Vanas Testamendis hõlmab nn kohtumõistjate aega, mis kestis ligikaudu 200 aastat alates Joosua surmast kuni esimeste Iisraeli kuningate esilekerkimiseni.

### Struktuur

* Õnnestumised ja kaotused Kaananimaa vallutamisel (Ko 1:1-2:5)
* Ebajumalateenimise, vallutamise ja vabastamise tsükkel (Ko 2:6-3:6)
* Kohtumõistjad (Ko 3:7-16:31)
* Usuline ja moraalne allakäik (Ko 17:1-21:25)

### Tuntumad lõigud

* Debora ja Baarak võidavad Siisera (Ko 4:1-5:31)
* Gideoni villad (Ko 6:36-40)
* Gideon võidab midjanlased (Ko 7:1-25)
* Jefta tütar (Ko 11:29-40)
* Simsoni mõistatus (Ko 14:8-20)
* Simson ja Deliila (Ko 16:4-22)
Aa park

**Aa park** on Ida-Virumaal Lüganuse vallas Aa külas asuv Aa mõisa park. 

Pargi pindala on 12,2 (teistel andmetel 6,5) hektarit. 

Puuliikide rohke park on alates 24. novembrist 1965 kaitsealana looduskaitse all. Ta asub piiranguvööndis. Parki valitseb vastavalt keskkonnaministri 2004. aasta 19. mai määrusele nr. 52 Ida-Virumaa keskkonnateenistus. 

Aa Hooldekodu hoolealused ja töötajad on parki korrastanud. 

## Välislingid
*
*
Aa männik

**Aa männik** on looduskaitsealune põline männik ida-Viru maakonnas Lüganuse vallas Aa külas Aa pargist kirde pool. 

Männiku pindala on 8 hektarit.

Aa männik võeti looduskaitse alla 24. novembril 1965. Ta moodustab piiranguvööndi. 

Männikut valitseb vastavalt keskkonnaministri 2004. aasta 19. mai määrusele nr 52 Ida-Virumaa keskkonnateenistus.

Varem oli Aa männikus Männiku küla.  

## Välislingid
*